Bak játszmák

A Bak oltárán három szó áll: Idő, Pénz, Teljesítmény. Ezek a Bak házi istenei. Megköveteli, hogy e háromságot a környezetében élők is fétisként tiszteljék, s hogy élő áldozatként önfeledtségüket, spontaneitásukat és az érzelmeknek való alárendeltségüket helyezzék az oltár elé. E kívánsága azonban csak a legritkább esetben teljesül maradéktalanul. A Bak tudattalanja ugyanis gondosan olyan partnert, barátot, munkatársat választ, aki más, léhább istenségeket szolgál – s ezzel nyomban kezdetüket is vehetik a Bak játszmák. 

Idő istenséget pontatlansággal és lekésett határidővel lehet megsérteni. Egy ügyes Bak játékosnak tehát nem kell mást tennie, mint precízen úgy kijelölnie egy határidőt, hogy az gyakorlatilag teljesíthetetlen legyen. A másik fél ilyenkor szükségszerűen elkésik vagy nem végez időben, a Bak pedig (belül titkos, önelégült mosollyal) összevonhatja szemöldökét, s végeérhetetlen leckéztetésbe foghat. Míg monoton, színtelen hangon elősorolja a vétkeket, a vétkek okát és minden lehetséges következményét, addig az áldozat mélyen leforrázva csak ül, hallgat, és szégyenében legszívesebben a föld alá süllyedne. Ez az „Iskolamester” vagy „Bűnlajstrom” játszma, amely gyakran intézményes keretek között zajlik (gondoljunk csak a felsőoktatási intézményekben az egy vizsgaidőszakra kirótt kötelező olvasmányok mennyiségére).

Pénz istenség a Baktól beosztást, visszatartást és puritánságot követel. Ez a környezetéből igen hamar kiváltja a „Számkombináció” elnevezésű játszmát, vagyis azt, hogy hogyan, milyen trükkel lehet egy Bak személyből az általa léhának és feleslegesnek ítélt célokra pénzt kicsiholni (ehhez ugyanis legalább annyi – ha nem több – leleményességre van szükség, mint egy széf számkombinációjának feltöréséhez).

További játszma még a „Kastély”, amelyben ismét a Bak perfekcionizmusa játssza a főszerepet. Ebben ő, aki ezúttal egy intézmény vezetője, felajánlja valamely szépreményű, törekvő munkatársának, hogy ha tökéletesíti tudását és lojális marad a szervezethez, akkor előmenetele nemcsak biztosított, hanem útja akár az igazgatóhelyettesi székig is vezethet. A bizakodó és buzgó delikvens innentől kezdve éjt nappallá téve dolgozik, tanul és képezi magát, ám a vágyott előléptetés idővel nemhogy közelebb, hanem egyre távolabb kerül tőle – hasonlatosan Kafka regényhőséhez, K.-hoz, aki kétségbeesetten és mindenre elszántan próbált a bürokrácia és hatalom mind bevehetetlenebb fellegvárába, a titokzatos és elérhetetlen kastélyba eljutni.

Bak sorskönyvek

A harmadik istenség, a Teljesítmény hódolata (egyes vidékeken Előmenetel vagy Önépítés néven is tisztelik) oly mértékű, hogy az adott személy életforgatókönyvét alapjaiban átírja. A Bak már születésétől fogva e sorskönyv betűi szerint él. Ennek címe lehet: „Köztéri szobor”, „Állami temetés”, „Intézményi névtábla” vagy „A szakma doyenje”. 
Ezzel nincs is semmi baj; a gond ott kezdődik, amikor a Bak nekifog mások életforgatókönyvét megírni. A munkatársét, a partnerét, a gyermekét. Mert úgy gondolja, ő ebben professzionális (ehhez egyébként nem is fér semmi kétség). Csakhogy ilyenkor egy lényeges elem kimarad a számításából: a másik ember organikus lénye, eltérő személyisége, amely lehet hogy más, kacskaringósabb és kevésbé betonozott úton haladna az életben, akár még úgy is (uram bocsá’), hogy maga sem tudja, hová lyukad ki a végén. Mivel azonban az adott házi (munkahelyi, állami) istenségnek hódolni kell, a Bak számára csak egy út létezik: az előre megszabott irány, az egyenes. Ezért aztán nem győz csodálkozni, amikor társai, barátai, gyermekei a legváratlanabb pillanatban se szó, se beszéd, faképnél hagyják (mert vitatkozni, ugye, azt nem lehet vele, lásd „Iskolamester”). Ilyenkor a Bak – még egy megvető pillantást küldve a mellékösvényen menekülők felszabadult, vidáman ugrándozó alakja után – keserűen és magányosan folytatja útját, s ezt mormolja maga elé: „Ezek is lemaradtak. Hiába, no. Én vagyok a legjobb. Senki nem tud velem lépést tartani. Nehéz is a sorsa annak, aki tökéletes.” Ám eközben hátizsákja észrevétlenül újabb teherrel lesz súlyosabb: a szökevények vele szemben érzett bűntudatával és lelkifurdalásával („Pygmalion” vagy „Doktor Higgins” sorskönyvi játszmák).

A Baknak csupán egyetlen fixa ideát kell elvetnie ahhoz, hogy játszmái és sorskönyve gúzsából kiszabaduljon (és hogy abból környezetét is kiszabadítsa). Ez annak belátása, hogy a Tények és az Igazság nem a legelső dolgok az életben. Mert van valami, ami még ezeknél is fontosabb és lényegibb – igaz, hogy az alapjaiban meghatározhatatlan, irracionális, nem jósolható és nem tervezhető. Úgy hívják: szeretet.

Vízöntő játszmák

A Vízöntő felnőttkorában is tisztán hallja belső Gyermeki Hangját, amely folyvást arra biztatja: „Szállj ki!” Ha teheti, nyomban meg is teszi. Így aztán, ha belép valahová, azonnal a vészkijáratot keresi (a valóságban és képletesen is). Mikor meglelte, nyugodtan letelepszik: már nem fenyegeti semmi veszély. Ha nem tetszik valami, egyszerűen felpattan, és kirohan az ajtón. Ez képezi a „Vészkijárat” nevű játszma alapját. 

Igen látványos a mindkét nembeli Vízöntők által kedvelt „Houdini” sorskönyvi játszma. Ennek főszereplői oly elképesztően és reménytelenül bonyolódnak bele kibogozhatatlan magánéleti, munkahelyi vagy jogi helyzetekbe, hogy attól egy cirkuszi szabadulóművészt is pánik környékezne. A Vízöntő azonban ekkor érzi igazán elemében magát. Bámulatos ügyességgel bújik ki az őt gúzsba kötő érzelmi láncok, emberi kötelékek, jogi szorítóvasak szövevényéből, hogy aztán az érintettek ámulata vagy acsarkodása közepette derűs arccal és ruganyos léptekkel távozzék a helyszínről.

Kétszemélyes játszmája a „Kaleidoszkóp”. Ez azzal veszi kezdetét, hogy új, Vízöntő-szemléletű alapelvekre helyezi a párkapcsolatát. Játékszabályokat ír, határokat helyez át, új fogalmakat vezet be – összességében izgalmas és kalandokkal teli haladási mezőt rajzol a közös játéktáblára. Partnere, hogy ne tűnjék múlt századi vaskalapos kövületnek, nagy erőfeszítéssel újrafogalmazza magában mindazt, amit eddig a párkapcsolatról gondolt. Mihelyt azonban elérnek a Vízöntőt érintő első kellemetlen fordulóhoz, amely általában annak elviselését jelenti, hogy a partner is élt az új játékszabály adta szabadságával, hirtelen megváltozik a kép: a játék elemei, mint a kaleidoszkóp kövei, egy csapásra átrendeződnek. A bosszús és csalódott partner még fel sem ocsúdott, és máris egy friss értelmezésű, számára vadonatúj megszorításokat tartalmazó játékban találja magát.

Ennek kissé hosszabb változata „A vadon szava”, amelyben az ifjú (vagy örökifjú) Vízöntő ártatlan szemmel így szól: „Szelídíts meg!” Partnere mélyen meghatódik, hogy egy ilyen nemes, macskaléptű vad a kedvéért lemond a szabadságáról. Elhatározza, bármit megtesz, hogy kárpótolja ezért a veszteségért. A széltől is óvja, a tenyerén hordozza, lesi minden szavát. A másiknak azonban egy idő után mindez kezd a terhére lenni. Ekkor jön a játszma csattanója, amely így hangzik: „Nem akarok mást, csak önmagam lenni. Hát nem látod, hogy már levegőt sem hagysz venni?” Esetleg röviden: „Te úgysem érthetsz meg soha. Szervusz.” Ezzel a Vízöntő kisétál azon a bizonyos „Vészkijárat” feliratú ajtón, örökre. Egy kapcsolatban történhet ez két hónap, két év vagy két évtized elteltével – a lényeg csupán az, hogy úgy érje a partnert, mint derült égből a villámcsapás. 

Vízöntő sorskönyvek

A Vízöntő nők fejében gyakran így szól az Apai Hang (biztató szemhunyorítással kísérve): „Légy férfi!” Az ilyen lányok és asszonyok azután előszeretettel vágatják rövidre hajukat, hordanak ormótlan bakancsot és terepszínű nadrágot, s cserélik retiküljüket túlméretezett férfi aktatáskára. Belőlük lesznek az extrém sportok női bajnokai, illetve bármibe fogjanak is, a róluk szóló kommentár rendre a „férfiakat megszégyenítő” jelzői szerkezettel kezdődik („Lara Croft” és „Mme Curie” sorskönyvek). 

Mindkét szülőtől származhat a „Csak magadra számíthatsz”, illetve az „Állj meg a magad lábán” utasítás. A Vízöntő hajadonok ez okból valósággal impregnálttá válnak a hosszan tartó kapcsolatokkal szemben, s úgy pergetik le magukról a házasulni vágyó férfiakat, mint vízcseppeket egy holland vitorláskabát. Ha a szülői programozás ellenére titokban mégiscsak a házasság felé kacsingatnak, akkor kezdetét veszi a „Makrancos Kata” elnevezésű sorskönyvi manőver, melynek csattanója – ha a kérők között akad a kiszemelt arához mérhetően makacs jellem – még akár az anyakönyvvezető előtt elrebegett „igen” is lehet.

A fenti szülői hangok indítják „A préri magányos hőse” sorskönyvi játszmát, amely kifejezetten a férfi Vízöntők sajátja. Alapja a „Menj oda, bonyolódj bele, aztán lépj le” mintázat. Mindnyájan ismerjük a westernfilmek hallgatag hősét, aki felbukkan a semmiből, ripsz-ropsz végez a rosszfiúkkal, talpra állítja az alkoholista seriffet, megtanítja a csőd szélén álló derék farmert a gőzeke használatára, s annak gyönyörű, hajadon lányát is kiszabadítja a vad komancsok kezei közül. Ám mikor már mindenki a szívébe zárta, s épp a városka díszpolgárává választanák, egy hajnalon – köd előtte, köd utána – örökre ellovagol. Az ilyen hős, amerre jár, könnyes szemeket és összetört szíveket hagy maga mögött. Ami azonban örökre vele marad, az a kötöttségektől való, mindenek felett álló irtózása. Öregen belőle válik a különc, a freak, a vén hobó, aki rozzant lakókocsiján vagy kipingált Harley-Davidsonján fáradhatatlanul rója az élet perifériáján húzódó kátyús dűlőutakat („Ördögszekér”).

A Vízöntő gyermeki prototípusa a kis anarchista, aki patront rak a vonatsínre és rajzszöget az óvó néni székére – mindegy, csak nagyot szóljon, és minél nagyobb felfordulást okozzon. Ő a kis bohóc, aki lekvárt ken az orrára, amikor másokat éppen megríkatna egy szép mese. Eközben belső hangja ezt susogja: „Robbantsd szét! Tedd tönkre!” Felnőttkorában e Vízöntő típus a patront és rajzszöget szélsőséges eszmékre cseréli, melyek hatásukat tekintve messze felülmúlják a gyermekkori eszköztárat („Szószóló”, „Reformer” és „Forradalmár” sorskönyvek).

A szülői utasítások és gyermeki hangok sztereóban szólnak mindannyiunk fejében: hol az egyik, hol a másik, néha pedig egyszerre mindkettő. A Vízöntő belső kórusa ezt harsogja: „Ne tűrd ezt!” 

Ennek klasszikus példája az ifjú Hamlet esete, aki a fenti mondatot egy baljós éjszakán hallja megboldogult atyja ajkáról. Felkerekedik hát, s addig meg sem áll, míg a dán trónterem padlóján ott nem hever a történetben érintett összes szereplő hullája (a sajátját is beleértve). Sajnos a dráma végén nem tudjuk meg, vajon a kedves papa is így képzelte-e a dolgot. Mindenesetre az egzisztencialista kérdéseken töprengő tétova királyfinak kissé csodálkozó kifejezés ül ki az arcára, amikor a meglehetősen véres finálén végigtekint (ezzel a tekintettel ma leginkább válóperes tárgyalások után, a bírósági folyosókon találkozni). A belépő Fortinbras helyében Eric Berne minden bizonnyal ezt mondaná: „Nagy király lett volna, ha nem hallgat a szülői parancsra.”

Halak sorskönyvek

A Halak sorskönyve gyakran vesztes típusú, mintázatát a gyermekkorban hallott tündérmesék képezik. S bár a népmesék többsége boldog véget ér, azért akadnak olyan mesemondók, akik kifejezetten kedveznek a vesztes sorskönyvek fabrikálóinak. Aki már megkönnyezte a Kis herceg utolsó oldalait, tudja, mi lehet vonzó egy tragikus végű történetben. (Mellesleg Saint-Exupéry nemcsak írta, hanem be is teljesítette az általa képviselt sorskönyvet: felderítő repülés közben örökre eltűnt egy felhőben.)

A „Vesztes Sorskönyvek Atyja” megtisztelő cím azonban Hans Christian Andersent illeti. (Érdekességként: 1846-ban, éppen népszerűsége delelőjén fedezték fel a Neptunuszt, a Halak uralkodó bolygóját.) Ki ne emlékezne például a kis gyufaárus lányra, aki a fagyhalál ölelésében kuporogva lobbantja fel utolsó szál gyufáit, melyek tündéri, vigasztaló látomásokat vetítenek a zord éjszakába? S éppígy ki ne ismerné fel azokat a mai gyufaárus lányokat, akik a fenti sorskönyvi minta alapján gyújtják meg a (talán utolsó) öngyújtólángot a kanálban feloldott, látomást hozó fehér por alatt? 
A Halakra azonban, minden egyebet megelőzve, a kis hableány története gyakorolja a leg-
mélyebb hatást. A reménytelen sóvárgás, a viszonzatlan szerelem, a névtelen áldozati szerep és a vele járó néma szenvedés, valamint a végső veszteségnek beállított (s a Halak részéről mélyen áhított) énvesztés, a „kis fehér tajtékká válni a tenger hullámain” – egytől egyig neptunuszi, vagyis Halak-motívumok. Ha körülnézünk, szép számmal akadnak kis hableányok is mindenfelé. Ők azok az iskolázott, jó családból való, halk szavú leányok, akik azokat a (sorskönyv-analitikusokat kivéve) mindenki számára felfoghatatlan döntéseket hozzák, melyek során például összebútoroznak egy frissen szabadult szociopatával, aki az előző feleségét is félholtra verte, s ettől a régi jó szokásától láthatóan most sem kíván megválni. A kis hableány ettől kezdve betört orral és felrepedt ajakkal megbocsát és újra megbocsát, a szülők zokognak, a barátnők elképednek, a szomszédok pedig kihívják a rendőrséget. Mindezt kizárólag az érti, aki tudja, hogy a jó férjek és családapák teljességgel alkalmatlanok arra, hogy sorskönyvvezérelt Halak hitvesüknek megadják a méltatlan szenvedés, a viszonzatlan szerelem és a soha be nem teljesedő áldozat keserédes élményét. Szerencsére azért a legtöbb kis hableány a villogó kék fényes, bádogtepsis-bilincses finálé előtt jobb belátásra tér, és szépen visszaköltözik a mamájához. 

A fenti indíttatásból fakad az „Irgalmasság” elnevezésű sorskönyv is, bár ehhez némi megelőző játszmára is szükség lehet. Erről írja Karinthy: az Irgalmasság (puritán öltözetű, szigorú kontyba fogott hajú, szemüveges asszony) ül az édenkertben, és gézcsíkokat vagdos. Arra legelészik az oroszlán, és megkérdi, mire jó ez. „Azokat a szerencsétleneket bekötözni, akiknek majd le fogod harapni a karját.” Az oroszlán elképed: „Nahát! Azt le lehet harapni?” S némi tűnődés után: „Nem is rossz ötlet.” 

Halak játszmák

Az Irgalmasság célja, hogy életét, vágyait és egész valóját egy arra rászoruló személy vagy csoport (politikai számkivetettek, szociálisan hátrányos helyzetűek vagy magatehetetlen betegek) oltárán feláldozza. Sorskönyvi játszmája az „Alig használt tolószék”. Alkalmi áron jutott hozzá, csak kéne valaki, aki beleül. Az erre kiszemelt egyén – leggyakrabban szülő vagy hitves – gyakran kötélnek is áll, különösen akkor, ha pólyás gyermekként kevés törődést kapott, s úgy érzi, az élet ezzel még adósa. Az Irgalmasság tehát tolja Emil bácsi kerekes székét, facsarja neki a böjtlevet, és tövig járja lábát azért a csodaszerért, ami a szomszéd másod-unokabátyját is meggyógyította. Mindezek az ártatlan szemlélőből őszinte csodálatot és mély tiszteletet váltanak ki, mi azonban váltig élünk a gyanúperrel, hogy ha Emil bácsi annak idején nem Irgalmasság kisasszonyt, hanem Miss Világjárót vezeti oltár elé, akkor most nem a reumatológiai váróban, hanem a Machu Picchu kőpiramisának csúcsán üldögélne keménytojást és turistaszalámit falatozva.

Fentihez hasonló, ám eseti játszma az „Elfeledett szolgáló”, melynek során a Halak felajánlja a segítségét, amelyet a másik meggondolatlanul elfogad, és nyomban el is felejt. (Teheti, mivel e játszmához nélkülözhetetlen, hogy a Halak tevékenysége észrevétlenül és teljes izoláltságban történjék.) Az elkövetkezőkben a magára hagyott Halak észrevétlenül egyre kellemetlenebb és kellemetlenebb helyzetbe kerül, ám minderről egy szót sem szól, némán tűr, és hagyja az egyszemélyes minidrámát az abszurditásig fajulni. Amikor végül a másik tudomást szerez minderről, elképed, és heves lelkifurdalása támad, mondván: „Hogy hozhattam szegényt ilyen helyzetbe?” A Halak nyeresége ilyenkor az, hogy szerényen és könnyben úszó szemmel átélheti minden korok néma szolgálattevőinek áldozatos és elfeledett életét.

Jellegzetes Halak játszma még a „Partra vetett bálna”. Természetfilmekben gyakran látott jelenet: szegény jó bálna, hogy, hogy nem, egy reggel ott fekszik a hínáros fövenyen. Nosza, derék emberek összefognak, és napokig gémberednek térdig vízben, hogy visszavonszolják a tengerbe. A folytatás ismert: a bálna tesz egy kört (vagy kettőt) a nyílt vízen, azután nyílegyenesen újra kiúszik a partra. Kezdődhet minden elölről. Az áldozatkész állatvédők csüggedetlenül vonszolnak, a bálna pedig (tisztelet a kevés kivételnek) rendületlenül a szárazra küzdi magát. Senki nem érti, miért. Mindennapjaink bálnája az a jobb sorsra érdemes alkoholista vagy drogfüggő, aki időről időre eljuttatja magát a lesújtó végállapotig, ahol már csak hever, magatehetetlenül. A megmentésére összeverődött (s rá energiát, pénzt számolatlanul áldozó) rokonoknak, barátoknak megfogadja: „Soha többé!” A folytatás, ugye, már ismert. Itt sem érti senki, miért csinálja – hiszen olyan jó orvos, tanár, mérnök stb. szegény, s így csak tönkreteszi magát és a családját.

